***J E G Y Z Ő K Ö N Y V***

*Készült Ambrózfalva Község Önkormányzati Képviselőtestületének****2016. március hó 30. napján, 16 órakor megtartott rendkívüli üléséről.***

***Az ülés helye:*** Önkormányzat nagyterme Ambrózfalva, Dózsa György u. 1.

***Jelen vannak:*** Csirik László polgármester

Balogh Mihály képviselő

Csirik Pál képviselő

Farkasné Havrán Ildikó Piroska képviselő

később érkezik Borka Eleonóra

***Tanácskozási joggal meghívott:*** Dr. Sarkadi Péter jegyző

*Csirik László polgármester –* Tisztelettel és szeretettel köszöntöm a megjelent testületi tagokat a rendkívüli ülésünkön. Megállapítom, testületünk határozatképes 4 fővel. Borka Eleonóra alpolgármester bejelentette, hogy később érkezik az ülésünkre. Először a jegyzőkönyv hitelesítőkre tennék javaslatot. Jegyzőkönyv-hitelesítőnek javaslom Balogh Mihály és Csirik Pál képviselőket. Elfogadjátok? Igen. Köszönöm. Aki egyetért, kérem, szavazzon, 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Jegyzőkönyv hitelesítők kijelölése***

**16/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete jegyzőkönyv hitelesítőnek Balogh Mihály és Csirik Pál képviselőket jelölte ki.

*Csirik László polgármester –* A napirendi pontok elfogadása következik. Nekem nincs más javaslatom napirendre vonatkozóan az egyebeken belül, csak bejelentésem lesz. Másnak van-e javaslata? Nincs. Így aki egyetért a kiküldött meghívó szerinti napirenddel, kézfelnyújtással jelezze. Köszönöm. 4 igen, egyhangú.

A képviselőtestület 4 igen szavazattal az alábbi határozatot hozta:

***Tárgy: Napirend elfogadása***

**17/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete az ülés napirendjét az alábbiak szerint fogadta el:

1.) Intézményi térítési díjak 2016. évi díjának meghatározása

2.) Közbeszerzési terv elfogadása

3.) Egyebek

***1. Napirend pont: Intézményi térítési díjak 2016. évi díjának meghatározása***

*Csirik László polgármester –* Az intézményi térítési díjak módosítása pontosan a személyes gondoskodást nyújtó alapellátások étkezési díjára és házi segítség óradíjára vonatkozik. A szociális szolgáltató kérte a díjak felülvizsgálatát, melyre javaslatot tett írásban. Nem változtak a díjak, az ebéd 485 Ft, kiszállítás 115 Ft, azzal együtt 600 + áfa a kerekítésekkel. A házi segítségnyújtásnál a gondozási díj 300 Ft díj óránként, amely ennyi is volt. 9 főt érint ez településünkön. Figyelembe véve a többi településnél kialakított árakat, minimális az eltérés. Az étkezésnél 20-30 Ft-os eltérés jelentkezik összességében. Ambrózfalva a közép árkategóriában van. A gondozási díjnál két település nem kér hozzájárulást. Ezek Nagyér és Pitvaros. Nálunk 300 Ft a gondozási díj óránként és Csanádalbertin is. Úgy gondolom, ez nem sok egy órai munkáért, amiért fizetniük kell az ellátottaknak. Van-e valakinek ezzel kapcsolatban hozzászólása, javaslata?

*(Borka Eleonóra alpolgármester érkezik az ülésre.)*

*Farkasné Havrán Ildikó Piroska képviselő* – Tavaly mennyi volt az étkezés díja? Jó lenne, ha több ember lenne ellátva a településen.

*Csirik László polgármester –* Ugyanennyi volt az étkezési díj. Nálunk 6-7 fő veszi igénybe a szolgáltatást. Tudni kell, hogy e mellé a költségek mellé az önkormányzatoknak még hozzá kell tenni. Itt is volt próbálkozás otthonként működtetni a szolgáltatást, de nem volt rá igény. Javaslom akkor elfogadni a díjakat a következők szerint: 486 + áfa az étkeztetés, és kiszállítással 596 + áfa, de figyelembe véve a kerekítés szabályait ez 485 Ft, illetve 600 Ft, mivel az utóbbi két összegből tevődik ki. A gondozási díj 300 Ft/óra.Aki egyetért a határozati javaslattal, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: Csanádpalota Térségi Alapszolgáltatási Központ és Gyermekjóléti Szolgálat Ambrózfalva telephelyének intézményi térítési díjai a 2016. évre***

**18/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete a szociális alapszolgáltatás Ambrózfalvi telephelyén 2016. április 1-jei hatállyal az újabb rendelkezésig az alábbi intézményi térítési díjakat határozza meg:

- étkeztetés: - ebéd saját elvitellel és helyben fogyasztással 485,- Ft/adag

- ebéd kiszállítással 600,- Ft/adag

- házi segítségnyújtás, gondozási óradíj: 300,- Ft/óra

A Képviselőtestület a határozatát az Szt. 115.§ (10) bekezdésében foglaltakra figyelemmel hozta meg.

A fent meghatározott árak az ÁFA-t nem tartalmazzák, a gondozási óradíj ÁFA mentes.

Felelős: polgármester

Határidő: 2016. április 1.

Értesül: Alapszolgáltatási Központ és Gyermekjóléti Szolgálat Csanádpalota

Csanádpalota jegyzője

*Csirik László polgármester -* Az óvoda, bölcsődei és iskolai étkezési térítési díjakon nem javasolok változtatását 2016. évre. Amennyiben egyetértetek, kérem, kézfelnyújtással jelezzétek. Köszönöm, egyhangú.

A képviselőtestület 5 igen szavazattal az alábbi határozatot hozta:

***Tárgy: Gyermekétkeztetés térítési díjainak felülvizsgálata***

**19/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete a gyermekétkeztetés és az alkalmazotti étkeztetés térítési díjain 2016. évre vonatkozóan nem kíván változtatni.

***2. Napirend: Közbeszerzési terv elfogadása***

*Csirik László polgármester – S*zolgáltatásnál nettó 8 millió Ft, beruházásnál nettó 15 millió Ft felett kötelező a közbeszerzési eljárás lefolytatása. Az idei elképzeléseink már köteleznek arra, hogy közbeszerzési eljárás keretében folytassuk le a várható beruházásokat. TOP-os pályázat keretén belül 79 millió Ft-os fejlesztésre lehet lehetőségünk, melyet várhatóan pár hónapon belül lehet elindítani. Ezen belül energetikai fejlesztést szeretnénk megvalósítani. Az érintett épületeink a községháza, a faluház, az orvosi rendelő, és óvoda energetikai korszerűsítése. Szóba jöhet még önkormányzatok megújuló energiaforrások megvalósítása egy komplex programon belül. Hogy ebből mi valósulhat meg, arról később beszélünk. Tehát összességében a közbeszerzési becsült érték, bruttó 79 millió Ft, időpontja pedig május hónap. Észrevétel van-e?

*Dr. Sarkadi Péter jegyző –* Ha változás lesz, a közbeszerzési tervet bármikor lehet módosítani.

### *Csirik László polgármester* – Ha nincs más javaslat, akkor a közbeszerzés tárgya -Ambrózfalva község önkormányzati épületeinek (Ambrózfalva belterület 64-es helyrajzi számú, Dózsa Gy. utca 1. szám alatti Községháza, 65-ös helyrajzi számú, Dózsa Gy. utca 2. sz. alatti Faluház, 62-es helyrajzi számú, Luther M. utca 25. szám alatti Orvosi rendelő, 106-os helyrajzi számú, Luther M. utca 2. szám alatti Óvoda) energetikai korszerűsítése, önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében – legyen. Aki egyetért a határozati javaslattal, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: Ambrózfalva község 2016. évi közbeszerzési tervének elfogadása***

**20/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete Ambrózfalva község 2016. évi közbeszerzési tervét a jegyzőkönyv mellékletét képező tartalommal elfogadja.

Felelős: polgármester

Határidő: azonnal

*(A közbeszerzési terv a jegyzőkönyv mellékletét képezi.)*

***3. Egyebek:***

* ***Az ambrózfalvi tánccsoport támogatásának ügye***

*Csirik László polgármester –* 2 lejárt határidejű határozat volt függőben. Karácsony előtt hoztunk határozatot, hogy 50.000 Ft értékben adományt nyújtunk a tótkomlósi mentőállomásnak. Mivel kézpénzt nem vehetnek át, februárban átadtam a részükre ugyanekkora értékben a speciális égési kötszercsomagot, ugyanis ezt kérték. A másik határozat volt szintén ekkor, hogy az amatőr tánccsoportot 25.000 Ft támogatásban részesítettük, de ez csak részben valósult meg, mert 10.000 Ft-ot használtak fel. Időközben voltak gondok, de dolgoznak tovább a tánccsoport tagjai, és a hétvégén is mennek minősítő fellépésre. Örülök, hogy nem szakadt meg a tánccsoport működése. Kilépnek a közvetlen szűk környezetükből, színesítik a települések programjait. A fennmaradt 15.000 Ft-ot úgy gondolom, felhasználhatják fellépő ruhákra. Adjuk oda ezt a támogatást, mellyel kapcsolatban megerősítést kérek. Aki egyetért ezzel, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: Az ambrózfalvi tánccsoport támogatásának ügye***

**21/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete az ambrózfalvi tánccsoportnak a 155/2015. (XII.14.) határozatban nyújtott támogatás fel nem használt részét, 15.000 Ft-ot ez évben is biztosítja fellépő ruha vásárlására.

A támogatás összege az önkormányzat költségvetésében átadott pénzeszköz keret terhére rendelkezésre áll.

Felelős: polgármester

Határidő: bentiek szerint

Értesül: Tánccsoport

Közös Hivatal pénzügy

*Csirik László polgármester* – Az óvodai beíratás időpontját jelentem be, mely április 20-21-e, 8-16 h.-ig. Az iskolai beíratás időpontja április 14-15-e, 9-15 h. között. Kitesszük a szokott helyekre a hirdetményeket.

*Farkasné Havrán Ildikó Piroska képviselő* – Kérjük a hirdetményeket és hozzá az információt, hogy mit hozzanak magukkal a szülők és kitesszük azokat.

* ***Mikro-térségi Gyermeknap támogatása***

*Csirik László polgármester –* Pitvarosi Petőfi Sándor Általános Iskola Diákönkormányzata részéről Moravszki Gábor főszervező írásban megkeresett, hogy a pitvarosi regionális gyereknaprakér támogatást. Ezúttal június 15-én, egy szerdai napra tervezi a gyereknapot, hogy ne ütközzön semmilyen más programmal. Megnéztem 2014-ben 37.000 Ft-ot adtunk, tavaly 40.000 Ft-ot adott az önkormányzatunk. Kevesebbet semmiképpen sem javaslok. Költségvetésben a többcélú feladatok elszámolások szakfeladat terhére javaslom felhasználni ezt az összeget. Javaslok ez évre 50.000 Ft támogatást megszavazni, mint ahogy Csanádalberti és Nagyér is ennyit kíván adni.

*Farkasné Havrán Ildikó Piroska képviselő* – Kérjük a falugondnoki kocsi biztosítását is a gyermekek szállításához, így biztonságosabb az utaztatás. Tavaly is részt vettek a színvonalas eseményen az óvodások és a bölcsis korúak is.

*Csirik László polgármester –* Egyetértek, ez természetes.Aki egyetért a határozati javaslattal, miszerint 50.000 Ft-ot adjunk a gyermeknap megrendezéséhez, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: Mikro-térségi Gyermeknap támogatása***

**22/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete a 2016. június 15-én Pitvaroson tartandó V. Mikro-térségi Gyermeknap megrendezését 50.000 Ft-tal támogatja.

A támogatás összege az Önkormányzat költségvetésében rendelkezésre áll és az átadott pénzeszközként kerül felhasználásra.

Felelős: polgármester

Határidő: a kifizetésre, május 31.

Értesül: Pitvarosi iskola diákönkormányzata

Csanádalberti Közös Önkormányzati Hivatal pénzügy

* **I. világháborús emlékmű pályázatának ügye**

*Csirik László polgármester -* Az I. világháborús emlékmű felújítására a beadási határidő eredetileg december 31.-e volt a kiírás szerint. Októberben közel 2 millió Ft-ra pályáztunk, de az értesítés, illetve a támogatási szerződés alapján csak a táblák cseréjére kaptunk 500.000 Ft-os támogatást. A felújítást március 31-ig kellett volna megvalósítani a szerződés alapján, amelyre igen rövid idő állt rendelkezésre. A probléma az, hogy az előkészítő munka során le lett szedve egy korábbi burkolat az emlékműről, s komoly repedések vannak. Találtam régi fotókat, ami kb. 8 éve készült, és a repedések akkor is megvoltak. A kivitelező azt mondta, hogy kerítessem körbe, ne játszanak körülötte és rajta a gyerekek, mert balesetveszélyes. Főleg a gyerekek a nyári szünetben ücsörögnek ott. A felújítás ez miatt állt meg. Személyesen voltam egy tájékoztatón a Terror Házában, ahol határidő módosításának lehetőségét kértem és többlettámogatást. Erre nincs mód azt mondták, viszont javasolták, ha kevés az összeg mondjunk le róla, és ismételten adjuk be a pályázatot, amelynek folyamatos a beadási határideje az évvégéig, de a keret kimerültségéig adnak támogatást csak.

*Farkasné Havrán Ildikó Piroska képviselő* - Statikussal nem lehet megnézetni az emlékmű talapzatát? Az ő véleményével is alá lehet támasztani az igényünket.

*Csirik László polgármester* – Volt rá javaslat, hogy alul fölül körülpántolni a talapzatot, de az csúnya is lenne így, meg van, aki szerint nem bírná el továbbra sem a terhet, és rontaná a képet. Friss válasz érkezett levélben a határidő módosítással kapcsolatban, hozzájárulnak ahhoz, de most több támogatást nem adnak. Javasolták, mondjam le, és pályázzunk egy magasabb összegre az idén. Mezőhegyesi lett volna a kivitelező. Javaslatom, mondjuk le, és adjuk be az idén a pályázatot a maximális összegre.

*Farkasné Havrán Ildikó Piroska képviselő* – Nézze meg valaki biztonsági szempontból az emlékművet, ami indokolja a magasabb költségeket.

*Csirik László polgármester* – Maga a szobor becsült súlya 2-2,5 t. Új alapzatot kell készíteni, ami azt jelenti, hogy onnan le kell emelni a szobrot. A kivonulási költsége a darunak 50 ezer Ft és a munkaóradíja 40 ezer Ft, de több megoldás lehet. Mint említettem folyamatos a pályázat beadása. Egyébként kiadványokra és rendezvényekre is lehet pályázni e kiírás alapján. A fehér márvány táblát levettük, az egyik csavar totál el volt rohadva, a másik felső lötyögött, azt csak az alsó kettő tartotta. Javaslom, új pályázatot nyújtsunk be.

*Farkasné Havrán Ildikó Piroska képviselő* – Egyetértek, minél hamarabb adjuk be a pályázatot és a teljes összegre.

*Csirik László polgármester* – E pályázat keretében új táblák lesznek, felületkezelés. Az I. és II. világháborús elesettek nevei voltak felsorolva, de ez belefér még, hogy mindkét tábla elkészüljön. Akkor írásban felmondjuk a támogatási szerződést, és ismételten benyújtsuk a pályázatot a maximális összegre. Aki egyetért a határozati javaslattal, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: I. világháborús emlékmű felújítására vonatkozó pályázati támogatás összegéről történő lemondás***

**23/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete a Közép- és Kelet-európai Történelem és Társadalom Kutatásáért Közalapítvány Első Világháborús Centenáriumi Emlékbizottsága és a XX. Század Intézet által „Emlékművek helyreállításának támogatása” címen a KKETTKK-CP-02 pályázat kódszámon az első világháború történelmi emlékeit őrző emlékművek rendbetételére, renoválására, helyreállítására kiírt pályázaton elnyert 500.000 Ft-os támogatási összegről lemond, tekintettel arra, hogy a helyreállítás során olyan műszaki hiányosságok, hibák kerültek feltárásra, melyek kiküszöbölésére a rendelkezésre álló támogatási összeg nem lenne elegendő.

Az Önkormányzat a fenti jogcímen ez évben ismételten pályázatot kíván benyújtani.

Felelős: polgármester

Határidő: azonnal

Értesül: - Csanádalberti Közös Önkormányzati Hivatal pénzügyi csoportja

- Pályázat kiírója

*Csirik László polgármester –* Aki egyetért az elhangzottakkal, hogy ismételten nyújtsuk be a pályázatot, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: I. világháborús emlékmű felújítására pályázat beadása***

**24/2016. (III.30.)**

**H A T Á R O Z A T**

Ambrózfalva Község Önkormányzata pályázatot nyújt be, a Közép- és Kelet-európai Történelem és Társadalom Kutatásáért Közalapítvány Első Világháborús Centenáriumi Emlékbizottsága és a XX. Század Intézet által „Emlékművek helyreállításának támogatása” címen a KKETTKK-CP-02 pályázat kódszámon az első világháború történelmi emlékeit őrző emlékművek rendbetételére, renoválására, helyreállítására kiírt pályázat támogatásának elnyerésére.

Ambrózfalva Község Önkormányzata a pályázati kiírásra „I. világháborús emlékmű felújítása Ambrózfalván” projekt címen adja be pályázatát.

Az önkormányzat a támogatás összegét a maximum 2.000.000 Ft-ban határozza meg, mely vissza nem térítendő előfinanszírozott támogatás.

Ambrózfalva Község Önkormányzatának Képviselőtestülete megbízza a polgármestert a pályázat benyújtásával, annak mellékletét képező dokumentumok, nyilatkozatok aláírásával, és sikeres pályázat esetén a támogatási szerződés aláírásával.

Felelős: polgármester

Határidő: bentiek szerint

Értesül: - Csanádalberti Közös Önkormányzati Hivatal pénzügyi csoportja

- Pályázat kiírója

*Csirik László polgármester* – A Belügyminisztérium 20 millió Ft-os támogatási összegben részesítette a településünket. Elképzeléseink azonban változtak. Egy utcát próbáltunk volna aszfaltozni ebből, de e támogatás keretében erre nem lehet pályázni. Az államtitkár úrhoz írásban fordultam kérelemmel ez ügyben, de válasz nem érkezett még a mai napig. Az országgyűlési képviselőnk munkatársával is beszéltem ez ügyben. Bízom benne, hogy az adott elképzeléseinkre használhatjuk fel a kapott pénzt, azaz a Petőfi utca elejétől a végéig le lenne aszfaltozva. Szinte nincs olyan hét, hogy 1-1 útépítő cég vagy vállalkozó ne tegyen árajánlat. Igyekeznek így megcsípni a munkát. Bejártuk a Petőfi utcát és megnéztük annak állapotát. Annak idején kivettük a részünket a társadalmi munkában, ha emlékeztek. Most pókhálószerűen meg van repedezve a teteje az útnak. 4-5 cm-es aszfalt ideiglenes megoldás lenne. 4-5 cm-es martaszfaltot emulzióval kellene lefektetni, vagy felmaratni a felső réteget és rá az aszfaltot. Ahol nem homok, hanem kövek látszanak, ott utólag lett kátyúzva az út. Homokágy van az út alatt többek szerint. A középső réteg ára 1.500 Ft + áfa lenne. Van egy 2.700 Ft-os, 3000 Ft-os és 3200 Ft-os árajánlat négyzetméterenként, de eltérő nyílván a minőség is. A másikat szapulja mindegyik vállalkozó.

*Csirik Pál képviselő* – Nem biztos, hogy az olcsó a jó. Olyan vállalkozóval ne foglalkozzunk, mint tavaly.

*Csirik László polgármester* – 12-13 millió Ft maximum az az összeg, amit erre az útra tudunk fordítani. A mórahalmi cég ajánlata 3.300 Ft négyzetméterenként. A tavalyi vállalkozó kivitelezésében nem volt jó a tömörítés, az út közepén nincs meg a 4-5 centiméteres réteg, csak a szélén lehet meg. Aki tegnap járt nálam és nézte az utcát, az a vállalkozó, aki 2014-ben az Áchim utcát csinálta, de dolgoztak Nagyéren és Pitvaroson is. Ő most az útpadkát is megcsinálja mellé.

*Balogh Mihály képviselő* - A Petőfi utca másik részére nem érdemes az 5 centiméteres réteget adni.

*Csirik László polgármester* – A nagy gépek nem tudják kikerülni ezt az utat és az elkerülő utat használni.

*Farkasné Havrán Ildikó Piroska képviselő* – Ki kellene táblázni ezt, és korlátozni lehetne a forgalmat ezen az úton.

*Borka Eleonóra alpolgármester* – Lehet táblákkal korlátozni a behajtást, de tudomásul kell venni, hogy 50-60 ezer Ft egy közúti jelzőtábla. Hogy ez mennyire visszatartó erő lenne, azt nem lehet tudni.

*Csirik Pál képviselő* – Azt javaslom, normális vállalkozóval csináltassuk meg az utat.

*Csirik László polgármester* – Megcsinálja a vállalkozó az út egy részét egyszerűbb lefedéssel és kb. 500 m2 az a terület, amit kátyúzni kell.

*Csirik Pál képviselő* - Én nem kátyúztatnék.

*Csirik László polgármester –* Erre lenne is fedezet. Az utakra 454 ezer Ft normatívát kapunk, amit a kátyúzásra lehet felhasználni.

*Farkasné Havrán Ildikó Piroska képviselő* – Ott van az Áchim utca vége, ami nem lett megcsinálva.

*Csirik László polgármester -* Hunyadi utca tűrhető, de vannak kátyús foltok a Petőfibe is. Ha emulzióba 2-3 cm-es réteggel beterítik, az nem hosszú időtartamú. Ezt az út témát tájékoztató jelleggel mondtam el.

*Balogh Mihály képviselő* - A makói aszfaltosokkal nem lehet beszélni? Ők jól dolgoznak.

*Csirik László* polgármester - Van a Duna Aszfalt és a Fehér és Fehér Kft. akik nagy cégek, sokkal drágábbak, de lehet hosszabb ideig bírja az út minőségük. Minden az alapokon múlik. A Petőfi utca másik felére nem javasolják az aszfaltfedést.

*Balogh Mihály képviselő* - Homok lett ledöngölve az útalapba, és az be lett locsolva ha emlékeztek rá.

*Csirik Pál képviselő* - Úgy kell megcsináltatni az utakat, hogy ne 5 évre készüljenek.

*Csirik László polgármester -* Én már leírtam, hogy utak felújítására 40 millió Ft kellene. Ne siessük el kiválasztani a kivitelezőt és a módszert, és az útszakasz kijelölését. Vannak a vállalkozásoknak referenciái is. Ebben most még ne döntsünk, hisz még a pénz sincs meg. A 100 millió Ft-os támogatásból 79 millió Ft az energetika korszerűsítésére megy el. Napelem elhelyezésénél be lehet vonni a tetőszerkezet megerősítését az óvodánál. Tavaly az óvoda tetőszerkezetének javítását elhalasztottuk az időjárás és a pénz hiánya miatt. 2014-ben volt egy pályázat benyújtva erre, de az el lett utasítva. Az óvoda településképet meghatározó épület. TOP pályázat kapcsán jön a Csongrád Megyei Közgyűlés által létrehozott kft., aki a pályázatokkal, beruházásokkal foglalkozik az előkészítéstől kezdve a közbeszerzési eljárás lefolytatásáig. Jön hozzám e Kft. vezetője egy energetikai szakemberrel és tárgyalni fogunk.

A közmunka keretében előlegösszegként 3 havi bért megkaptunk és a tárgyi eszközökre is kaptunk, tehát lehet most már vásárolni. Elhatározás, hogy a tavaly vásárolt traktorhoz pótkocsit vásárolunk. Beszéltem már ez ügyben hirdetőkkel, de van közöttük sok olyan, aki nem számlaképes. Ha az eladó beviszi a pótkocsit kereskedésbe, lényegesen több lesz ára a meghirdetetthez képest. 6,5 t-s pótkocsiba gondolkodunk, ami jó a traktor után, de ilyet 1,2 millió Ft alatt nem lehet venni. A járdához még nem nyúltunk a közmunkaprogram keretében. 2 kisebb munka van hátra; a parkban a kandeláberes világítás, és árokásás van még, ami rövid időn belül meg lesz. Vízvezetékhez kell hozzányúlni a sportpályához, Szabó Tibor kérésének megfelelően, hogy ne az ő portáján keresztül menjen a vezeték és ne ott legyen az óra. Csőcsere lesz, hogy ne legyen csőtörés és betonozott akna kell az új vízórának. Saját erőből készítjük ezt a munkát. A Petőfi utcában a járdalapok átrakását fogjuk folytatni.

*Farkasné Havrán Ildikó Piroska képviselő* - Az Áchim utcán a járda szegélyét le kell takarítani a fűcsomótól, hogy elmehessünk az ovisokkal ott. Figyelmeztető táblát kell csinálni és kihelyezni, mert a kutyákat beviszik a játszótérre.

*Csirik László polgármester* – Jó, meg lesz csinálva a járda és készítünk táblát. Az orvosi rendelőnél pedig a parkoló aszfalttal lesz ellátva.

*Balogh Mihály képviselő -* Legalább 4 állásos parkoló kell oda, és követ kell tenni az aljába, arra martaszfalt és kész. Ez fontosabb teendő, mint a járdalapok újra rakása.

*Csirik László polgármester* - Lesz tükör az orvosi rendelő parkolójánál, amelybe megy majd csempetörmelék a könyvtártól, azt letömörítjük, és rámehet az aszfaltborítás. Elmondom még, hogy 3 ha-os földterületünkből a fele őszi árpával van bevetve, mellyel most nincs teendő. 2000 m2 –en cirok ismét lesz, saját seprű készítés alapanyagának. 4000 m2 kukorica lesz még vetve, amit a 4 Határ Kft.-vel elvégeztetek, mert jobb minőségben tudnak dolgozni. Az idén nem lesz annyi zöldségféle, mint eddig.

*Farkasné Havrán Ildikó Piroska képviselő* - Vannak brigádok, akik együtt tudnak dolgozni?

*Csirik László polgármester -* Erről már beszéltünk korábban. Súrolódások vannak az emberek között, de vannak, akik tudnak együtt dolgozni. Kellett elküldenem egy embert, mert nem jelent meg a munkahelyén több napon át. 28 dolgozó van jelenleg foglalkoztatva a közmunkaprogram keretében, melyből 2 fő munkavezető. Nehéz feltölteni a létszámot, de ha nem teljesítjük a keretet, akkor csökken az egyéb költségekre adott támogatás is.

*Dr. Sarkadi Péter jegyző -* Egy újságcikkre észrevételt szeretnénk tenni. Az újságírók nem biztos azt írják le, ahogy az elhangzott. Bevált gyakorlat, ha a polgármesterek adnak nyilatkozatot, az arról készült cikket elkérik, és ha a polgármesterek azt jóváhagyják, akkor mehet, és megjelenhet az újságba az interjú. Olvasván a cikket egy kolléga hívott fel azzal a kérdéssel, hogy nálatok ez így megy? Az újságcikkre reagálva kigyűjtöttem az ülések számát. Ambrózfalván 12 ülés volt, és együttes ülés 10 esetben volt. Szinte minden hónapra esett 1 ülés átlagban és erre jött rá az együttes testületi ülések száma. Munkaértekezletet minden képviselőtestület csinál a testületi ülések előtt, hogy az ne 5-8 órás időtartamú legyen. Tehát előzőleg átbeszélik a napirendeket, és majd a testületi ülésen döntenetek határozat formájában. Erről a közmeghallgatáskor is szó volt. A testületi ülés nyilvános, de a lakos nem szólhat hozzá, csak jelen lehet, az esetleges zárt ülés elrendeléséig. A lakosság számára fórumot lehet tartani, ahol mindenki elmondhatja észrevételeit. Továbbá a testületi ülésről készült jegyzőkönyveket meg lehet nézni a hivatalban. Közmeghallgatást 1 alkalommal kötelező tartani, de lehet többet is. A lakossági fórumon lehet 2-3 téma, vagy amit a lakos ott helyben felvet, elmond, de a közmeghallgatás az kötöttebb, arra vonatkozik az SZMSZ. Akkor elhangzott, jó lesz akkor a fórum tartása, amelyen nem kell jegyzőkönyvet vezetni, csak emlékeztetőt írni. Megjegyzem, január hónapban nem a költségvetés zárása van, hanem akkor költségvetés elfogadása. A zárás most lesz csak áprilisban.

*Farkasné Havrán Ildikó Piroska képviselő -* Nyilván nekem szólt jegyző úr felvetése. Sok rendkívüli ülés volt, ahol a lakosság nem volt jelen. Szeretném, ha több testületi ülés lenne itt helyben. Lássák a lakosok, hogy szükség van a kis önkormányzatokra.

*Dr. Sarkadi Péter jegyző* – Tőlem lehet hetente is ülés, de nincs hozzászólási joga a lakosnak. Más fórum az, amikor a lakosságnak közvetlenül lehet fordulni a település vezetőihez.

*Farkasné Havrán Ildikó Piroska képviselő -* Negyedévente legyen tartva lakossági fórum. És akkor én közvetíthetem a kéréseket az önkormányzat felé?

*Borka Eleonóra alpolgármester* – Jogszabály meghatározza, hogy mi az a testületi ülés, illetve annak mi a rendje. Nem megoldás, hogy azon kikiabálok a lakossághoz. Ezt, jó hogy kérted Piroska. De ez, hogy ilyen vita legyen, ez nem helyén való.

*Dr. Sarkadi Péter jegyző* – A közmeghallgatásnak vannak napirendi pontjai, de ott a lakossági hozzá tud szólni érdemben. Egy lakossági fórumnak van pár fő napirendje, amihez hozzá tudnak szólni, és lehet egyéb felvetés is. Egy ilyen fórumon a lakossággal közvetlenebb a kapcsolat.

*Borka Eleonóra alpolgármester* – A képviselőknek is bármikor lehet fogadóórát tartani. Erre akár a faluház is rendelkezésre áll.

*Csirik László polgármester* – Saját véleményem mondom. Városokban a fogadóóráknak hagyománya van. Semmi gond a javaslattal, de az hogy kitesszük a plakátokat, vagy honlapra feltesszük azt, nem sokan olvassák el és jönnek el. Még el szerettem volna mondani a szelektív gyűjtéssel kapcsolatban, hogy a közszolgáltatónak javasolni fogom, a 3 szelektív kukát vigyük el. Mi éjszakára bevisszük majd a kukákat, mert sok esetben olyasmit tesznek bele, ami miatt nem viszik el szelektív hulladékot, hanem összeborítják. Van olyan, hogy a lakos a közvilágítási hibával a takarítónőnek áll neki és neki mondja a problémáját. Ha ilyet megfelelően jeleznek a hivatalba, én azt továbbítom az EDF-Démász felé. Például a múlt héten 6 db égő hibát jelentettem be feléjük. Mindenképp jó, ha találkozik az ember akár a lakosság egy részével is.

*Balogh Mihály képviselő* - Egyesével nem jó, ha tartunk fogadó órát. Én nem ígérhetek meg a lakosnak semmit. Tőlem csinálhatunk fórumot, meg kell próbálni, de ugyanazok az emberek lesztek itt mindig.

*Farkasné Havrán Ildikó Piroska képviselő -* Lehet jó ötlet is egy fórumon, ahol minden lakos általában saját területét képviseli.

*Csirik László polgármester –* Aki egyetért Farkasné Havrán Ildikó Piroska képviselő javaslatával, miszerint negyedévente lakossági fórumot tartsunk, vagy akkor, ha a lakosságot érintő fontosabb téma, kézfelnyújtással jelezze. Köszönöm. 5 igen, egyhangú.

A képviselőtestület 5 igen szavazattal az alábbi határozatot hozta:

***Tárgy: Lakossági fórum tartása***

**25/2016. (III.30.)**

**H A T Á R O Z A T**

Ambrózfalva Község Önkormányzati Képviselőtestülete évente 4 alkalommal lakossági fórumot kíván tartani az ambrózfalvi lakosok részére a közösséget leginkább érintő témákban.

Felelős: polgármester

Határidő: bentiek szerint

Értesül: a lakosság hirdetmény után

*Csirik László polgármester –* A település honapjának készítése még folyamatban van. A könyvtárosunk végzi ezt a feltöltési munkát, de most valami technikai akadály van. Csirik János elszármazott végezte el a honlap szerkesztésének munkálatait, aki nem kért ezért díjat.

*Csirik Pál képviselő* - Május 1-jén mi legyen a településen? Valamit kellene szerveznünk.

*Csirik László polgármester – N*agy felhajtással, költséggel nem biztos, hogy belevágnák egy rendezvénybe. Kispályás foci lehetne, ahhoz kapcsolódóan lehetne főzés, vagy pl. retro május 1-jét is lehetne szervezni sörrel, virslivel. Az oklevélnek, díjazásnak plusz költségei lehetnek.

*Farkasné Havrán Ildikó Piroska képviselő -* Ha már retro május 1-je, akkor a füves sportpálya legyen annak helyszíne.

*Csirik Pál képviselő* - Munkamegbeszélést tarthatnánk gyakrabban, akár hetente egyszer is, jobban belelátnánk így a dolgokba.

*Csirik László polgármester -* Elkezdődött ez a gyakorlat, de alább hagyott. Jó, körülbelül kéthetente lehetne összejönnünk, akár hétvégén is, és akkor a testületi üléseink ideje rövidebb lehet. Ha másnak nincs bejelenteni valója, akkor a rendkívüli testületi ülésünk végére értünk, és azt bezárom.

Kmft.

Csirik László Dr. Sarkadi Péter

polgármester jegyző

Balogh Mihály Csirik Pál

jkv. hitelesítő jkv. hitelesítő